Des de principis de 2009, i dins el Pla de màrqueting del Centre de Documentació, s'han posat en marxa els serveis de Punts de documentació i biblioteques mòbils amb lots de documentació a la carta.
Els Punts de documentació (Punts Doc) es poden trobar en establiments amb compromisos ambientals, com són les empreses acreditades amb la Carta Europea de Turisme Sostenible o les Escoles Verdes, a les quals se'ls facilita gratuïtament un lot de documentació del Parc Natural i la Garrotxa, i se'ls ofereix també la possibilitat de tenir documents en dipòsit per oferir als seus usuaris.
Amb aquesta iniciativa es pretén difondre més i millor informació sobre la Garrotxa, a un nivell superior al què dónen els centres d'informació, i amb l'objectiu de millorar les visites a la zona i també a altres espais.
Les Biblioteques mòbils són lots de 20, 40 o 60 documents que es deixen temporalment a qualsevol institució o Punt Doc que ho demani com a suport a alguna activitat que faci (curs, jornada, exposició...).
Es pretén proporcionar informació a les institucions com a suport i per augmentar la qualitat de les seves activitats, cursos o estudis.
Les Minibiblioteques són petites biblioteques amb una part d'informació sobre el Parc de consulta in situ i en diferents idiomes, documentació per regalar i en alguns casos documents per intercanviar i deixar-ne registre a través de la llibreta de registre.
La més emblemàtica i primera que es va construir és la del Parc Nou d'Olot.
Pel que fa als lots que es donen gratuïtament, el Centre de Documentació els prepara i es demana a les institucions beneficiàries de passar-los a recollir al Casal dels Volcans o, millor, a Can Jordà, i així es pot visitar i conèixer on hi ha el Centre de Documentació del Parc, i es poden conèixer de primera mà els serveis que s'ofereixen.
En cas d'impossibilitat també es poden portar els lots a domicili.
Pel que fa als documents que es deixen en dipòsit o préstec, el Centre de Documentació proposa llistes temàtiques que s'envien per correu electrònic als interessats i serveixen com a base per escollir els documents que es necessiten en cada ocasió.
Segons el volum s'acorda en cada cas si l'usuari ho recull personalment o se li entrega a domicili.
El Centre de Documentació deixa en préstec lots temàtics de documents seguint efemèrides ambientals.
Només cal 1) omplir aquest full imprimint el pdf en paper, emplenar-lo i enviar-lo a [EMAIL] o 2) omplir el formulari en format virtual http://bit.ly/2014PréstecBibliotequesMòbilsCDPNZVG i concretar dates a [EMAIL]
En el cas dels documents editats pel Parc, el Departament, o algunes institucions col·laboradores com el Consorci de l'Alta Garrotxa, les publicacions es donen gratuïtament.
En el cas de la resta de publicacions dipositades al Centre de Documentació del Parc, els terminis varien, segons si són informacions bàsiques per als punts de documentació –en què els préstecs es fan fins a final d'any prorrogable- o en el cas de biblioteques mòbils de cursos, exposicions, activitats... en què els documents es poden tenir durant el termini que duri l'activitat.
En el cas d'altres supòsits, a més llarg termini, s'adapten altres tipologies de préstec no superant el termini d'un any.
Per tal que els préstecs a mitjà o llarg termini no suposin un greuge per als usuaris habituals del CD, quan se signa el full d'aquests tipus de préstecs hi ha el compromís que, en cas que algú demani algun llibre prestat a mig o llarg termini, se li faciliti temporalment per cobrir les seves necessitats documentals.
El 2009 es va realitzar una primera prova pilot de punt de documentació al Centre d'Informació del Parc del Casal dels Volcans amb una cinquantena de documents en dipòsit sobre fauna, flora, educació ambiental, història, itineraris, geologia... per oferir en sala o en préstec als visitants del Centre els 7 dies de la setmana.
Davant l'èxit obtingut de consultes al Casal dels Volcans, a finals de 2010 es decidí estendre els serveis a la resta de serveis turístics de la Garrotxa amb la Carta Europea.
A març de 2019 hi ha 15 projectes de punt de documentació i diverses biblioteques mòbils en funcionament.
Establiments amb la CETS com l'Hotel La Perla d'Olot o Can Morera són Punts de Documentació.
A més, tots aquests lots d'informació es poden completar amb el fons del Centre de Documentació del Parc Natural.
Altres institucions com ara la Xarxa de Custòdia del Territori, el Museu dels Volcans, la Institució Catalana d'Història Natural, la Fundació d'Estudis Superiors d'Olot, la UNED o l'Escola del Territori, també han utilitzat aquests serveis.
Bibliografia i recursos recomanats per biblioteques de la Generalitat de Catalunya, la Diputació de Barcelona... i la xarxa de biblioteques ambientals DocAmbCat.
Darrera actualització: 30 de juliol de 2019